Klokken 12 blev der ringet med klokken i folketingssalen. Den var den garvede venstre- politiker Bertel Haarders (V) sidste gang til at åbne Folketinget. Både han, Henrik Dam Kristensen (S) og Marianne Jelved (RV) skulle vise sig at fylde en betydelig del af statsminister Mette Frederiksens åbningstale. Marianne Jelved har siden 1990 repræsenteret Hjørringkredsen i Folketinget, men ligesom Bertel Haarder og Henrik Dam Kristensen genopstiller hun ikke ved det nærtstående folketingsvalg. Deres snarlige farvel til Folketinget er ikke gået Mette Frederiksens (S) næse forbi, og fra talerstolen fortalte statsministeren en anekdote om Marianne Jelved. - Kære Marianne. Du har fortalt, at du var så genert som barn. At du ikke turde fortælle din klasse, at du havde fødselsdag. Du havde ellers to poser flødebolsjer med. Men i stedet for at dele dem ud, så ventede du til, du havde fri. Du gik ned ad gangen som den sidste i klassen. Fandt en åben dør ind til et tomt omklædningsrum. Der satte du dig ind. Og spiste alle flødebolsjerne selv. - Man former selv sin tilværelse, har du sagt. Og du tilføjede noget meget vigtigt: ”For hvert skridt man tager, bliver det lidt bedre", lød det fra Mette Frederiksen. Sender tak Anekdoterne om de tre politikere skulle ses som en påmindelse til folk om, at man kan overkomme mere, end man tror. Inden emner som energikrisen og krigen i Ukraine tog over sendte Mette Frederiksen altså et tak til både Marianne Jelved, Bertel Haarder og Henrik Dam Kristensen. - I personificerer på mange måder historien om Danmark. Vores historie. Med jer siger vi farvel til sammenlagt mere end 100 års folketingserfaring. Knap 45 års ministererfaring. Ingen af jer tre har nogensinde pustet til polariseringens gløder. I har samarbejdet på kryds og tværs af partier og holdninger. Indgået tusindvis af kompromisser, sagde Mette Frederiksen. - I har pligtopfyldende passet jeres arbejde. Og passet på Danmark. Tak for det.

Referat:
Flødebolsjer, generthed og et varmt farvel var blandt temaerne til Mette Frederiksens åbningstale.